Osnovna šola Šempas

Šempas 76 c

5261 Šempas

**Pravila ravnanja v OŠ ŠEMPAS v času razbremenitvenih ukrepov epidemije COVID-19**

**(v besedilu: Pravila)**

**Šempas, 15. 5. 2020**

Kazalo vsebine

[1. UVOD 3](#_Toc40596244)

[2. PODLAGA ZA SPREJEM PRAVIL 3](#_Toc40596245)

[2.1. Pravna podlaga 3](#_Toc40596246)

[2.2. Druge podlage 3](#_Toc40596247)

[DELEŽNIKI VIZ (vzgojno-izobraževalnega) PROCESA 3](#_Toc40596248)

[3. IZVAJANJE VIZ (vzgojno-izobraževalnega) DELA 4](#_Toc40596249)

[3.1. Izvajanje VIZ dela v prostorih OŠ Šempas 4](#_Toc40596250)

[3.2. Izvajanje VIZ dela na daljavo 4](#_Toc40596251)

[3.3. Izvajanje VIZ dela za učence z zdravstvenimi omejitvami 4](#_Toc40596252)

[3.4. Izvajanje VIZ dela za zaposlene z zdravstvenimi omejitvami 4](#_Toc40596253)

[3.5. Pridobivanje podatkov za izvedbo VIZ dela 4](#_Toc40596254)

[4. OBSEG VIZ DELA 4](#_Toc40596255)

[5. OBLIKOVANJE UČNIH SKUPIN 5](#_Toc40596256)

[6. OSEBNA VAROVALNA OPREMA 5](#_Toc40596257)

[7. RAZPORED UČNIH SKUPIN PO RAZREDIH 6](#_Toc40596258)

[8. UKREPI V ČASU TRAJANJA RAZBREMENILNIH UKREPOV 6](#_Toc40596259)

[8.1. Zbirne točke za učence 6](#_Toc40596260)

[8.2. Vstop v šolo 6](#_Toc40596261)

[8.3. Gibanje po šoli 7](#_Toc40596262)

[8.4. Zračenje učilnic 8](#_Toc40596263)

[8.5. Preventivni ukrepi v učilnicah 8](#_Toc40596264)

[8.6. Odmori in šolska prehrana 9](#_Toc40596265)

[8.7. Pisna gradiva in knjižnica 10](#_Toc40596266)

[8.8. Odhod domov 10](#_Toc40596267)

[8.9. Čiščenje prostorov 11](#_Toc40596268)

[8.10. Drugi ukrepi 11](#_Toc40596269)

[8.11. Šolska kuhinja in jedilnica ter proces prehranjevanja 11](#_Toc40596270)

[8.12. Zaposleni 12](#_Toc40596271)

[10. UKREPI V PRIMERU POJAVA OBOLENJA S SIMPTOMI COVID 19 12](#_Toc40596272)

[11. SPREJEM, UPORABA, VELJAVNOST 13](#_Toc40596273)

# 1. UVOD

Ta pravila so sprejeta z namenom, da se opredelijo ravnanja, dejanja, ukrepi in njihovo izvajanje v času razbremenitvenih ukrepov epidemije COVID-19 v OŠ Šempas.

Ta pravila predstavljajo dinamičen in ne statičen dokument. Spreminjajo se po potrebi glede na dejansko situacijo, glede na državne ukrepe, glede na pravne akte, smernice, navodila, usmeritve pristojnih institucij in v odvisnosti od epidemiološke situacije v RS. Šola jih bo dopolnjevala in spreminjala v odvisnosti od navedenega ter dopolnjena pravila oz. dopolnitve same objavljala na spletni strani šole.

# 2. PODLAGA ZA SPREJEM PRAVIL

## 2.1. Pravna podlaga

Pravno podlago za sprejem pravil predstavljajo:

- Okvirni načrt sproščanja omejitvenih ukrepov, sklep Vlade RS, št. 18100-22/2020/1 z dne 29. 4. 2020.

- Odlok o spremembi in dopolnitvah Odloka o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih (Ur. list RS, št. 65/2020) z dne 8. 5. 2020.

- Odlok o preklicu epidemije nalezljive bolezni SARS-CoV-2 (COVID-19), št. 00725-26/2020 z dne 14. 5. 2020.

## 2.2. Druge podlage

Pravila so sprejeta tudi na podlagi spodnjih dokumentov:

- Okrožnice MIZŠ št. 6030-1/2020/31 z dne 8. 5. 2020.

- Higienskih priporočil za izvajanje pouka v Osnovni šoli (za učence prve triade in devetošolce) v času epidemije COVID-19 (NIJZ, 8. 5. 2020).

- Sklepa RSK Ministrstva za zdravje, št. 10-1/2020 z dne 5. 5. 2020

- Sklepa RSK Ministrstva za zdravje – področje pediatrije, z dne 30. 4. 2020

- Priporočil za prehod iz izobraževanja na daljavo v izobraževanje na šoli oziroma v oddelku za učence 1. triade v OŠ (ZRSŠ, št. 091-13/2020-1 z dne 8. 5. 2020).

## DELEŽNIKI VIZ (vzgojno-izobraževalnega) PROCESA

Organizacija dela v času razbremenitvenih ukrepov epidemije COVID-19 zajema vse deležnike VIZ procesa: učence, učitelje, druge strokovne delavce, druge zaposlene v šoli, starše, tretje osebe, ki so v stiku s šolo (npr. dobavitelji itd.).

# 3. IZVAJANJE VIZ (vzgojno-izobraževalnega) DELA

## 3.1. Izvajanje VIZ dela v prostorih OŠ Šempas

Od 18. 5. 2020 se VIZ delo za učence 1., 2. in 3. razreda izvaja v prostorih OŠ Šempas. Od predvidoma 25. 5. 2020 se VIZ delo izvaja v prostorih OŠ Šempas tudi za učence 9. razreda in za učence od 4. do 8. razreda, ki imajo učne težave in težko dosegajo standarde znanja (izvaja se dopolnilni pouk in druge oblike individualne in skupinske pomoči).

Učenci navedenih razredov se ob predvidenih datumih vračajo v VIZ proces, ki bo potekal v prostorih OŠ Šempas.

## 3.2. Izvajanje VIZ dela na daljavo

Za učence od 4. do 8. razreda bo od 18. 5. 2020 VIZ delo še naprej potekalo na daljavo (z izjemami dopolnilnega pouka, drugih oblik individualne pomoči za posameznike, kot je opredeljeno v točki 3.1. teh navodil).

## 3.3. Izvajanje VIZ dela za učence z zdravstvenimi omejitvami

VIZ delo za učence 1., 2., 3. in 9. r, ki pouka v šolskih prostorih ne morejo obiskovati zaradi zdravstvenih omejitev, se nadaljuje v obliki izobraževanja na daljavo.

## 3.4. Izvajanje VIZ dela za zaposlene z zdravstvenimi omejitvami

VIZ delo za zaposlene, ki podajo izjavo, da so v rizični skupini, se organizira skladno s potrebami delovnega procesa in skladno z veljavno zakonodajo s področja delovnih razmerij.

## 3.5. Pridobivanje podatkov za izvedbo VIZ dela

OŠ Šempas mora pred pričetkom izvajanja VIZ dela v prostorih šole od staršev učencev iz točke 3.1. teh Pravil pridobiti pisne izjave o zdravstvenem stanju posameznega otroka kakor tudi podatke o številu otrok, ki se bodo v navedenem času vključili v pouk, jutranje varstvo in podaljšano bivanje. Starši otrok, ki se VIZ dela v prostorih šole ne bodo udeležili, čeprav sodijo v kategorijo učencev iz točke 3.1. teh Pravil, morajo OŠ Šempas pred prvim dnem, torej pred pričetkom izvajanja VIZ dela v prostorih šole, pisno sporočiti razlog izostanka.

OŠ Šempas je starše otrok, ki sodijo v točko 3.1. teh pravil, dne 11. 5. 2020 po eAsistentu pozvala k oddaji izjav in posredovanju podatkov iz te točke.

# 4. OBSEG VIZ DELA

V času veljavnosti teh pravil se VIZ delo v prostorih OŠ Šempas izvaja po obveznem in razširjenem programu. Določene aktivnosti, ki se v prostorih OŠ Šempas ne izvajajo, se nadalje izvajajo v procesu dela na daljavo za učence od 4. do 8. r.

Jutranje varstvo in podaljšano bivanje se izvajata v enakem terminskem razporedu kot v običajnih okoliščinah.

Ne izvajajo se:

- kolesarski izpit

- tečaj plavanja za 3. razred

- proslave

- razstave

- koncerti

- drugi množični dogodki

- ekskurzije

- izleti

**- govorilne ure**

**- roditeljski sestanki**

**- drugi sestanki, konference, zbori, seje, srečanja**

Dejavnosti, zapisane v odebeljenem besedilu, se smiselno v odvisnosti od narave posameznega primera in zmožnosti udeležencev ob vsakokratni presoji učinkovitosti in ekonomičnosti procesa izvajajo na daljavo, z uporabo informacijske tehnologije, ali v dopisni obliki (po elektronski pošti).

Starši lahko informacije od razrednikov in drugih učiteljev pridobivajo tako znotraj aplikacije eAsistent, po elektronski pošti in po telefonu.

Še vedno se bodo izvajale nekatere interesne dejavnosti – v okviru organizacijskih zmožnosti - predvsem tiste, pri katerih ne bo prihajalo do mešanja med posameznimi skupinami učencev.

Glede možnosti izvedbe valete v drugačnih okoliščinah se še dogovarjamo.

# 5. OBLIKOVANJE UČNIH SKUPIN

V prvi triadi in v 9. razredu so skupine oblikovane tako, da v nobeni ni več kot 15 učencev.

# 6. OSEBNA VAROVALNA OPREMA

Učitelji in vsi drugi zaposleni v šoli nosijo zaščitne maske, ko so v prostorih šole, tudi med poučevanjem vsakemu od njih dodeljene učne skupine znotraj matične učilnice.

Učenci 1., 2. in 3. razreda zaščitnih mask ne nosijo.

Učenci 9. razreda nosijo zaščitne maske ali drugo obliko zaščite ustnega in nosnega predela (šal, ruta, podobna oblika zaščite) izven matične učilnice učne skupine.

Vsi zaposleni in učenci 9. r. se seznanijo z načinom pravilne namestitve, uporabe in odstranitve zaščitne maske z infografiko, nameščeno v učilnici in/oz. pred njo in na oglasni deski ob vhodu v šolo. Pred namestitvijo maske si je potrebno temeljito umiti ali razkužiti roke.

# 7. RAZPORED UČNIH SKUPIN PO RAZREDIH

Učenci so ves čas trajanja pouka v isti učilnici – to je za posamezno skupino matična učilnica. V učilnici so sedežna mesta poimensko označena. Med posameznimi učenci je zagotovljena razdalja 1,5–2,0 metra. Na prazne stole se učenci ne smejo usedati.

Učenci so v razrede razdeljeni v skupine, ki številčno ustrezajo priporočilom.

Razredniki najkasneje 2 dni pred ponovnim pričetkom pouka obvestijo vse starše učencev 1., 2., 3. in 9. r., v kateri matični učilnici je njihov otrok. Starše zaprosijo, da informacijo predajo otroku. To storijo z elektronskim obvestilom.

Učenci v OŠ Šempas so razporejeni sledeče:

|  |  |  |  |
| --- | --- | --- | --- |
| RAZRED | SKUPINA | UČILNICA | Št. učencev v skupini |
| 1. a | 1. skupina | 1. a | 15 |
| 1. b | 1. skupina | 1. b | 15 |
| 2. a | 1. skupina | 2. a | 15 |
| 2. b | 1. skupina | 2. b | 15 |
| 3. a | 1. skupina | 4. b | 9 |
| 3. a | 2. skupina | 3. a | 12 |
| 3. b | 1. skupina | 3. b | 10 |
| 3. b | 2. skupina | 4. a | 11 |
| 9. a | 1. skupina | 9. a |  |
| 9. b | 1. skupina | 9. b |  |
|  |  |  |  |

Učenci v OŠ Šempas se razporedijo v učne skupine glede na udeležbo v podaljšanem bivanju.

Nekaj učencev 2. razreda bo imelo pouk z drugimi strokovnimi delavkami. Učence 9. razredov bomo razdelili na osnovi prejetih navodil.

# 8. UKREPI V ČASU TRAJANJA RAZBREMENILNIH UKREPOV

## 8.1. Zbirne točke za učence

Učenci iste učne skupine se lahko zbirajo po navodilih učitelja na zunanjih šolskih površinah in v telovadnici.

## 8.2. Vstop v šolo

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  |  |  |  |  |  |

V šolo vsi učenci vstopajo skozi vrata glavnega vhoda. Vhod nadzoruje dežurni učitelj. Vstop v OŠ Šempas je mogoč od 6.30 do 8.00, nato se vrata šole zaklenejo. Na vhodu dežurni učitelj učencu nanese razkužilo na roke oz. ga usmeri k razkužilu. Učenec si razkuži roke in odide v razred, kjer si z milom temeljito umije roke. Vrata vseh učilnic (1.-4. razreda) bodo pred poukom odprta.

Učence OŠ Šempas, ki bodo prišli v jutranje varstvo, bo pred vhodom pričaka učiteljica. Od 6.30 do 7.10 jih bo sprejemala le učiteljica JUV. Usmerila jih bo v svojo učilnico in dežurala na hodniku. Ob 7.10 se ji bosta pridružili še dve dežurni učiteljici. Ena bo pred šolo, druga na hodniku. Ob vstopu v šolo si vsi učenci razkužijo roke, si obrišejo čevlje in odidejo v učilnice po razporedu. Jakno odložijo na stol. Prvi dan v svoj razred odnesejo šolsko torbo. V učilnici si temeljito umijejo roke z milom. Ob 7.30 učiteljica jutranjega varstva vsakega učenca posamično usmeri v učilnico, v kateri bo nadaljeval s poukom. Po prihodu v matično učilnico si učenec umije roke in se usede na svoje mesto. V učilnici bodo od 7.30 učiteljice.

Vstop v šolo je dovoljen izključno učencem in zaposlenim. Druge osebe v šolo lahko vstopajo izključno po predhodni najavi in ob uporabi zaščitne maske, ki so si jo dolžne priskrbeti same. Ob vstopu v šolo si vstopajoči odrasli razkužijo roke z razkužilom, ki je na voljo ob vhodu.

Starši učencev, ki bodo po pouku prišli po svoje otroke, po koncu pouka počakajo pred šolo v varni medosebni razdalji, to je 1,5–2,0 m do druge osebe.

V podaljšanem bivanju na OŠ Šempas bodo učenci v primeru lepega vremena na velikem igrišču. Starši, ki pridejo iskat učenca, gredo skozi gornje igrišče do ograje. Potem počakajo pred odprtimi vrati atrija. Otrok si ob odhodu domov v učilnici umije roke in zapusti šolsko stavbo. V primeru slabega vremena bodo učenci v času podaljšanega bivanja v učilnici. Starši, ki pridejo po otroka, počakajo nanj pri zadnjem vhodu šole. Do 15.00 bo prevzem otrok koordinirala Barbara Modrijan. Po 15.00 boste starši telefonirali učiteljicam OPB. Seznam telefonskih bo objavljen na vratih šole.

Učenci si roke razkužijo ob prisotnosti učitelja ob prihodu v šolo, po vstopu v matično učilnico (pred pričetkom pouka) pa si roke umijejo z vodo in milom.

Zaposleni vstopajo v šolo in iz nje izstopajo skozi zgornji vhod (pot do spodnjega vhoda bo verjetno nekaj časa zaprta zaradi urejanja odvodnjavanja). Ob vstopu si razkužijo roke z razkužilom, ki je tam na voljo. Ob vstopu v šolske prostore morajo vsi zaposleni nositi zaščitne maske. Začetne količine zaščitne opreme za zaposlene priskrbi lokalna Civilna zaščita.

## 8.3. Gibanje po šoli

Učenci se po šoli gibajo v označenih smereh in skladno s talnimi, stenskimi in drugimi označbami, ki predpisujejo smer gibanja in medosebno razdaljo. Ta določba velja smiselno za razrede, hodnike in druge prostore šole.

Učenci ne prehajajo iz ene v drugo učilnico. Skupine se ne mešajo in ne družijo med seboj (razen znotraj istega razreda v primerno velikem prostoru oz. na prostem).

Učenci posamične matične učilnice uporabljajo izključno vnaprej določene toaletne prostore – 1. in 2. razred toaletne prostore razredne stopnje, 3. razred pri računalniški učilnici, 9. razred spodnji toaletni prostori predmetne stopnje.

Učenci OŠ Šempas nikoli ne zapuščajo učilnic sami, razen ko morajo na stranišče. Takrat odidejo na stranišče posamično in ne vsi naenkrat. Vrata in okna toaletnih prostorov so vedno odprta. Po vsaki vrnitvi s stranišča si morajo učenci v učilnici temeljito umiti roke z milom. Ob prihodu v šolo in pri gibanju po jedilnici učenci upoštevajo talne označbe.

## 8.4. Zračenje učilnic

Vrata učilnice so odprta do začetka pouka, zato da se učenec čim manjkrat dotakne kljuke. Pred začetkom pouka učitelj zapre vrata, kljuko pa na obeh straneh obriše s papirnato brisačko, prepojeno z razkužilom.

Učitelj, ki je zadolžen za posamično učno skupino in s tem za posamično matično učilnico, pol ure pred pričetkom pouka temeljito prezrači učilnico tako, da odpre vsa razpoložljiva okna in pusti odprta vrata. Okna nato zapre, vrata pa, kot določeno v prejšnjem odstavku te točke, pusti odprta do pričetka pouka.

Po vsaki šolski uri in med vsakim odmorom učitelj prezrači učilnico tako, da odpre okna, vrata pa pusti zaprta.

Klime niso v uporabi.

## 8.5. Preventivni ukrepi v učilnicah

V učilnicah so:

– umivalniki s tekočo vodo

– podajalniki papirnatih brisač

– koši za smeti

– razkužilo z najmanj 60 % etanola

Učenci v učilnicah sedijo na stolih, ki so poimensko označeni. Med seboj se na stolih ne izmenjujejo. Sedežni red se mora ohranjati ves čas trajanja ukrepov, učitelji učencev ne presedajo. Pri morebitnih stikih dosledno upoštevajo medsebojno razdaljo 1,5–2,0 m. V pomoč so jim oznake. Poleg tega jih učitelj opozarja na ustrezno medsebojno razdaljo.

Ob vstopu v učilnico si učenci umijejo roke.

Ob odhodu domov si učenci razkužijo roke.

Pouk v računalniški učilnici se ne izvaja. Pri predmetih naravoslovja, kemije, biologije in fizike učitelji ne izvajajo poskusov.

Računalnik v posamezni učilnici lahko uporablja izključno učitelj.

Učenci si med seboj ne izmenjujejo šolskih potrebščin.

Učenci domov ne nosijo šolskih potrebščin – velja za prvo triado. Prvi dan ponovnega pouka prinesejo vse šolske potrebščine v šolo, nato ostanejo v šoli do konca šolskega leta. Učitelji organizirajo pouk tako, da učenci prve triade nimajo domačih nalog niti domačih zadolžitev, saj bi v tem primeru potrebovali zvezke, delovne zvezke, svinčnike itd., ki pa jih morajo zaradi zmanjšanja možnosti prenosa okužbe pustiti v svojem predalu v šoli.

Učenci devetih razredov šolske potrebščine nosijo s seboj in vsak dan poskrbijo, da jih ustrezno razkužijo oz. doma odlagajo na le eno točno določeno mesto, ki ni v stiku z drugimi domačimi potrebščinami in predmeti.

Ko je možno – po presoji učitelja – naj pouk prve triade poteka na prostem, v neposredni okolici šole. Učitelj mora izbrati uro, ko moč sonca ni največja.

Starše se zaprosi, da imajo učenci s seboj sledeče dodatne potrebščine:

– Dodatna oblačila – ker se učilnice veliko zračijo.

– Plastični bidon ali plastenko z vodo za pitje – da se zmanjša uporaba in možna kontaminacija umivalnika.

– Sredstvo za zaščito pred soncem (velja predvsem v prvi triadi).

* Dodaten zvezek ali blok, ki ga lahko uporablja v času JUV, OPB …

Tudi pri pouku na prostem mora učitelj zagotoviti medosebno razdaljo vsaj 1,5–2,0 m. Izvajanje pouka ali drugih dejavnosti na šolskih igriščih z igrali je prepovedano.

OŠ Šempas dosledno izvaja vse naštete preventivne ukrepe. Učitelji že pred ponovnim vstopom v šolo določijo sedežni red za vse učence, ki se ga ti dosledno držijo vse do prenehanja ukrepov epidemije. Otroci do dolžni upoštevati ukrepe in tako ravnati odgovorno do sebe in drugih. Učitelji jih pri tem opozarjajo na dosledno umivanje rok z milom, upoštevanje higiene kašlja (kašljajo v rokav), ohranjanje ustrezne razdalje med posamezniki in skrbijo za ustrezno razkuževanje predmetov, ki se jih dotika več učencev (kreda oz. pisalo za tablo itd.).

## 8.6. Odmori in šolska prehrana

Med odmori učenci ostajajo v matični učilnici. Enako velja za odmor, ko poteka šolska malica. Učenci učilnic med odmori ne zapuščajo, razen za odhod na stranišče – posamezno in izmenjaje. Pri odhodih na stranišče mora učitelj paziti, da se v toaletnih prostorih ne naredi gneča. Tudi v toaletnih prostorih so učenci dolžni upoštevati primerno medsebojno razdaljo. Okna v toaletnih prostorih morajo biti ves čas odprta, da se prostori ustrezno zračijo.

Malica je pripravljena enoporcijsko, hrana je primerno zaščitena. Učenci malicajo izključno v svoji matični učilnici.

Hrano pri malici razdeli izključno učitelj, ki si pred tem temeljito umije roke z vodo in milom. Dežurstvo učencev je v času teh ukrepov ukinjeno. Malico v učilnice pred pričetkom odmora za malico prinese v 1. razredih ena od strokovnih delavk, v 2. in 3 razredih pa Barbara Modrijan.

Učence mora učitelj dosledno spodbujati k rednemu in pravilnemu umivanju rok. Učence prve triade dodatno usmerja učitelj.

Pred pričetkom malice učenci najprej svojo mizo obrišejo s papirnato brisačko z razkužilom, ki jim jo da učitelj. Ko očistijo mizo, uporabljene brisačke izmenjaje nesejo v koš za smeti. Nato naredijo pogrinjek iz papirnate brisačke za enkratno uporabo. Pred zaužitjem si učenci temeljito umijejo roke z vodo in milom. Po zaužitju ostanke odvržejo v zato namenjene koše – ločevanje odpadkov: papir, plastika, itd. Nato obrišejo svojo mizo s papirnato brisačko in razkužilom. Temu sledi temeljito umivanje rok z vodo in milom.

Pri čiščenju in razkuževanju miz pomaga učitelj.

Ostanke hrane in embalažo ter morebitno posodo (vrč, skodelica) po koncu malice odnese učitelj na dogovorjeno mesto pred učilnico, za prenos v kuhinjo pa poskrbi za to zadolženi delavec.

V času rekreativnega odmora gredo učenci v primeru lepega vremena ven v spremstvu učitelja, vendar še vedno upoštevajo preventivne ukrepe za preprečitev epidemije. Po koncu odmora si učenci ob vstopu v šolo zopet razkužijo roke in gredo v učilnico, kjer si temeljito umijejo roke z milom, se usedejo na svoje mesto in se pripravijo za pouk.

## 8.7. Pisna gradiva in knjižnica

V času veljave teh ukrepov je šolska knjižnica za učence zaprta. Knjižničar v zaklenjeni knjižnici lahko opravlja tekoča dela. Izposoja zaenkrat ni možna.

V kolikor je neobhodno potrebno, da se za izvajanje pouka uporablja tiskano gradivo, npr. učni listi, le-te deli učitelj s poprej razkuženimi rokami. V kolikor bi učitelj pregledoval ali ocenjeval pisne izdelke, mora le-te minimalno 1 dan hraniti v varnem prostoru, preden jih vrne učencem – razlog za to so znanstvena dognanja iz laboratorijskih raziskav, v katerih so dokazovali čas preživetja virusa SARS-Cov-2.

Učitelji se morajo izogibati dejavnostim, pri katerih bi uporabljali od zunaj prinesen material, npr. kartonske škatle, les, tekstil, ipd., saj virus preživi različen čas na različnih površinah in se je treba temu izogniti.

## 8.8. Odhod domov

Učenci odhajajo domov posamično oziroma tako, da ohranjajo medsebojno razdaljo 1,5–2,0 m. Ob odhodu domov šola zagotovi dežurno osebje na hodnikih ter ob izhodu iz šole, da učence opozarja na spoštovanje ukrepov.

Na OŠ Šempas učenci, ki odhajajo domov takoj po pouku, počakajo starše z razredničarko oz. učiteljico pred šolo. V primeru slabega vremena bodo čakali z učitelji v učilnicah. Prevzem bo koordinirala dežurna učiteljica.

Učenci, ki obiskujejo podaljšano bivanje, počakajo starše v prostorih, kjer poteka podaljšano bivanje. Starši čakajo učenca na dogovorjenem mestu, v šolo ne vstopajo.

## 8.9. Čiščenje prostorov

Šola zagotavlja, da so šolski prostori temeljito očiščeni z običajnimi sredstvi, ki jih sicer uporablja za čiščenje, dan pred ponovnim pričetkom pouka.

Nadalje šola zagotavlja, da tekom trajanja pouka poteka redno čiščenje in razkuževanje površin. Po koncu pouka čistilke izvedejo temeljito čiščenje vseh prostorov v stalni uporabi z razkuževanjem miz, stolov, kljuk, ograj, držal in drugih površin, ki se jih učenci in zaposleni dotikajo. Površine, ki se jih dotikamo pogosteje, kot npr. kljuke, ograje, držala, stikala ipd., čistilke razkužujejo večkrat dnevno (najmanj 2x). V prostorih, ki niso v stalni uporabi, se razkuževanje tovrstnih površin opravi enkrat dnevno, ob koncu pouka.

Čistilke praznijo koše za smeti dnevno.

Čistilke imajo zagotovljeno zadostno količino ustreznih razkužil in osebne varovalne opreme.

## 8.10. Drugi ukrepi

Šola je v času zaprtja in v dneh pred ponovnim pričetkom pouka poskrbela za intenzivno izpiranje vodovodnega omrežja tako, da se je povečal pretok pitne vode v vodovodnem omrežju na vseh pipah v stavbi za najmanj 15 minut. Poleg tega bo šola izvajala redna preventivna izpiranja vodovodnega omrežja tudi v prihodnje.

## 8.11. Šolska kuhinja in jedilnica ter proces prehranjevanja

Za OŠ Šempas velja, da v času izvajanja ukrepov po teh pravilih:

– Organizira dopoldansko in popoldansko malico.

– Malica je enoporcijsko pripravljena.

– Kosilo je organizirano za učence prve triade in od 25. 5. 2020 naprej za učence 9. razreda. Če bodo v času kosila imeli dopolnilni pouk, ISP … učenci 4.-8. razreda, bo kosilo omogočeno tudi njim oz. se ga bo izvajalo v skladu s prejetimi navodili.

Zaposleni v kuhinji morajo obvezno nositi zaščitno masko ves čas, ko so v kuhinji. Delovna oblačila so dolžni zamenjati vsak dan, oprati jih je potrebno vsaj pri 60 °C.

Zaposleni v kuhinji si morajo redno umivati roke.

Obvezno je redno čiščenje in razkuževanje površin in pultov.

Medosebna razdalja med zaposlenimi je 1,5–2,0 m.

V jedilnici se postreže izključno kosilo. Ob prihodu v jedilnico si učenci pred prevzemom kosila razkužijo roke, enako ob odhodu iz nje. V jedilnici je lahko maksimalno toliko učencev, da je zagotovljena medosebna razdalja 1,5–2,0 m. Za to so odgovorni dežurni učitelji, ki ne smejo spustiti v jedilnico učencev, dokler se mesto ne sprosti.

Med izmenjavo učencev v učilnici je potrebno jedilnico temeljito prezračiti, mize in stole pa razkužiti.

Šola naredi nov razpored uporabe šolske jedilnice glede na število učencev, ki kosijo v šoli.

Z razporedom seznani učence.

Pri izdajnem pultu se morajo učenci držati talnih označb za medsebojno razdaljo.

Poti vstopa in izstopa se ne križajo, temveč potekajo po označenih koridorjih.

Na OŠ Šempas se učenci 1., 2., in 3. razreda na kosilu izmenjujejo glede na to, kdaj zaključijo s poukom. Najprej jedo vedno tisti učenci, ki zaključijo s poukom četrto šolsko uro. Potem grejo na kosilo ostali učenci – po dnevnem razporedu. Med skupinami so 15-minutni presledki. Ko učenci pojedo, morajo čistilke razkužiti mize in stole ter prezračiti jedilnico (potem ko s kosilom končajo 2 ali 3 skupine).

Vozači razredne stopnje se na kosilu pridružijo učencem OPB. Na avtobus jih spremi dežurna učiteljica.

Učenci si v jedilnici najprej razkužijo roke, nato jim da učiteljica pladenj ter »elektronsko zabeleži prisotnost«. S pladnjem se pomaknejo do hrane in pijače, ki jo v posode pripravi kuharica. Med čakanjem v vrsti je vsak učenec pozoren, da ohranja ustrezno varnostno razdaljo, ki je ponazorjena s talno označbo. Učenec, ki želi rezino kruha, mu le-to na pladenj da kuharica. Učitelj, ki spremlja razred na kosilo, vsakemu učencu položi na pladenj pribor in ga usmeri, kam naj se usede. Ko učenec poje, pladenj odnese na za to dogovorjeno mesto, si razkuži roke in po označeni poti zapusti jedilnico.

## 8.12. Zaposleni

Za zaposlene velja smiselno enako pravilo – upoštevanje medsebojne razdalje 1,5–2,0 m; v zbornici je hkrati lahko do 10 oseb.

Tudi v drugih prostorih (sanitarije, hodniki, skupni prostori) zaposleni spoštujejo socialno distanco.

Zaposleni načeloma ne sestankujejo v živo, svoje medsebojne dogovore sklenejo po telefonu, elektronski pošti, videokonferenci ali z uporabo eAsistenta.

Avtomat za napitke je potrebno pred in po vsaki uporabi razkužiti.

# 10. UKREPI V PRIMERU POJAVA OBOLENJA S SIMPTOMI COVID 19

V kolikor zboli učenec, ga učitelj napoti v pisarno svetovalne delavke, kjer v prisotnosti prostega učitelja počaka na starša, ki ga prevzame po predhodnem klicu, ki ga opravi ravnateljica. Če je možno, tak učenec ta čas nosi zaščitno masko.

Starši so dolžni obvestiti ravnateljico v roku 24 ur (telefonsko, elektronska pošta, eAsistent), v kolikor se izkaže, da je učenec okužen s Covid-19. Ravnateljica je dolžna v najkrajšem možnem času o tem obvestiti NIJZ. Le-ta sproži epidemiološko preiskavo, s katero se poišče izvor kužnosti ter poišče in obvesti vse možne kontakte okuženega učenca. NIJZ posreduje seznam kontaktov pristojni službi Ministrstva za zdravje, ki izda odločbe o karanteni.

Pričetek kužnosti je 2 dni pred pojavom bolezni.

V kolikor zboli učitelj, se umakne z delovnega mesta in pokliče izbranega zdravnika. V primeru, da je okužen s Covid -19, o tem v roku 24 ur obvesti ravnateljico (telefonsko, elektronska pošta, eAsistent). Ravnateljica je dolžna v najkrajšem možnem času obvestiti NIJZ, ki prične z enakim postopkom kot opisano zgoraj.

V primeru pojava okužbe šola zagotovi temeljito zračenje, čiščenje in razkuževanje celotne šolske stavbe.

*Osnovne informacije o COVID-19 Okužba z virusom SARS-CoV-2 lahko povzroči koronavirusno bolezen 2019 oz. COVID-19. Inkubacijska doba (čas med okužbo in pojavom bolezni) je lahko do 14 dni, povprečno približno 6 dni. Bolezen se najpogosteje kaže z znaki/simptomi okužbe dihal, to je s slabim počutjem, utrujenostjo, nahodom, vročino, kašljem in pri težjih oblikah z občutkom pomanjkanja zraka. Pri približno 80% okuženih bolezen poteka v lažji obliki. Pri otrocih je potek bolezni praviloma lažji, tveganje za težek potek in zaplete pa se poveča pri starejših (zlasti starejših od 60 let) in osebah s pridruženimi boleznimi, kot so srčno-žilne bolezni, bolezni pljuč, jeter, ledvic, sladkorna bolezen, imunske pomanjkljivosti ipd. Za težji potek bolezni je značilna pljučnica. Za potrditev ali izključitev okužbe s SARS-CoV-2 je potrebno mikrobiološko testiranje. Okužba s SARS-CoV-2 se med ljudmi prenaša kapljično, z izločki dihal. Za prenos potreben tesnejši stik z bolnikom (razdalja do bolnika manj kot 1,5 m). Okužba je možna tudi ob stiku s površinami, onesnaženimi z izločki dihal. Za preprečevanje okužbe je tako najpomembnejša dosledna higiena rok in kašlja. Podrobna navodila za preprečevanje okužbe in več informacij na spletni strani Nacionalnega inštituta za javno zdravje:* [*https://www.nijz.si/sl/koronavirus-2019-ncov*](https://www.nijz.si/sl/koronavirus-2019-ncov)*.*

*Vir: NIJZ*

# 11. SPREJEM, UPORABA, VELJAVNOST

Ta pravila je sprejela ravnateljica OŠ Šempas. Pravila pričnejo veljati 18. 5. 2020. Veljajo in uporabljajo se do preklica upoštevnega pravnega akta ali več teh, ki urejajo to materijo, ali do sprejema novega pravnega akta, ki razveljavlja tiste pravne akte, ki so podlaga za sprejem dokumentov in aktov, na katerih temeljijo ta Pravila. Posamezne spremembe veljajo z dnem, ko so objavljene na spletni strani šole, bodisi v sklopu popravljenih Pravil bodisi posamično.

V času uporabe teh pravil se zaradi prilagoditev okoliščinam, nastalim zaradi višje sile, lahko začasno smiselno spremenijo Pravila hišnega reda, katerih sprejem in sprememba je v pristojnosti ravnatelja šole.

Šempas, 15. 5. 2020 Zarja Hӧnn Marc, ravnateljica